Id-Deputata Laburista Rosianne Cutajar u s-sieħeb tagħha Daniel Farrugia għażlu b'mod volontarju li jagħmlu test għad-droga wara filmat li qed idur fuq il-midja soċjali u li juri lil Farrugia jiffilmja persuna oħra tieħu dik li tidher bħala kokaina. Ir-riżultati, li rat The Times of Malta, juru li t-tnejn li huma rriżultaw negattiv għall-użu ta' droga bħalma huma l-kokaina, il-kannabis, l-opiates u l- amphetamines. Il-filmat ta' Daniel Farrugia kien qed jinxtered fuq gruppi fuq Whatsapp matul tmiem il-ġimgħa. Farrugia fl-ebda ħin ma jidher li qed jieħu d-droga, iżda l-persuna l-oħra tidher tikkonsma d-droga, f'toilet ta' ristorant jew bar. F'kummenti ma' The Times of Malta, Cutajar li kienet qed tmexxi r-riforma tal-Gvern dwar l-użu tal-kannabis rikreattiva, qalet li hi bl-ebda mod ma hi favur l-użu tal-kokaina. Qalet ukoll li ma kellha l-ebda idea ta' dan il-filmat u li saret taf bih meta kienet ikkuntatjata mill-gazzetti. Cutajar qalet li l-filmat ittieħed ħafna qabel bdiet toħroġ ma' Daniel. Id-Deputata kienet irriżenjat minn Segretarju Parlamentari fi Frar li għadda hekk kif qed tkun investigata mill-Kummissarju għall-Istandards minħabba l-allegat ħbiberija ma' Yorgen Fenech, l-allegat mandant tal-qtil ta' Daphne Caruana Galizia u l-kumpanija 17 Black, fil-qalba ta' allegazzjonijiet serji ta' ħasil ta' flus.